ngenye imini enethayo earmenia, oodade ababini ababesentsimini babona umama nentombi yakhe besendleleni, baza babanika iphecana. aba dade bothuka xa lo mama, ongumarusya, esithi yena nentombi yakhe, uyeva, babephandle kuloo mvula kuba befuna ukudibana namangqina kayehova. kwakutheni? ubhuti kamarusya wayifumana inyaniso esentolongweni kubazalwana ababebanjelwe ukungathathi cala kwezopolitiko. umarusya wayecinga ukuba ubhuti wakhe uza kuphuma entolongweni esendlongondlongo. endaweni yoko, waphuma ezolile kunakuqala. njengoko wayeqhubeka efunda namangqina, ubhuti kamarusya watshintsha kakhulu. umarusya nentombi yakhe babedidekile kuba babedla ngokubona izinto ezithetha kakubi ngamangqina kayehova kwiibhodi ezixhonyiweyo nakwiinkqubo zikamabonwakude. uyeva wayezibuza esithi: ‘utshintshe nyhani ngoku umalume. kutheni ke kuthethwa kakubi ngamangqina kayehova?’ ezimisele ukufumana impendulo yalo mbuzo, wathi kumama wakhe: “asinakuze sibazi aba bantu ngaphandle kokuba siziyele kubo. masiye kukhangela amangqina kayehova ngoku, size kuyeka ukudideka.” benza oko kanye ngosuku abadibana ngalo naba dade. kwiintsuku ezimbini kamva, kwaqaliswa isifundo sebhayibhile kunye nalo mama nentombi yakhe. baqalisa ukuya ezintlanganisweni yaye sele benze inkqubela kangangokuba bangabavakalisi abangabhaptizwanga.